जिले में खनिज अफसरों की शह पर अवैध लाल ईंट की दुकानदारी खूब चल रही है। खासकर गांवों में लाल ईंटों की जमकर कालाबाजारी हो रही है। बताया जा रहा है कि अवैध कारोबार की जानकारी खनिज अफसरों को है और उन पर मोटी रकम लेने का भी आरोप लगता रहा है। शायद यही वजह है कि मीडिया में लगातार खबरें आने के बावजूद खनिज अफसरों के कान में जूं तक नहीं रेंगती। जिले के गांवों में इन दिनों अवैध लाल ईंट का कारोबार खूब फलफूल रहा है। अमूमन सभी गांवों में कई ईंट भट्ठे खनिज अफसरों की शह पर बेखौफ संचालित है। सरकारी भूमि पर बेजाकब्जा कर लोग अवैध कारोबार करने से बाज नहीं आ रहे हैं। इस कार्य के लिए पंचायतों से एनओसी लेना भी जरूरी नहीं समझा जाता। बताया जा रहा है खनिज अफसरों की मिलीभगत से इनकी दुकानदारी खूब चल रही है क्योंकि इस कार्य में अच्छी आमदनी है। इसे ध्यान में रखते हुए ईंट भट्ठे कुकुरमुत्ते की तरह चल रहे हैं। खनिज अफसरों पर ज्यादा दबाव बनने की स्थिति में जुर्माना वसूल कर खनिज अफसर अपना दायित्व पूरा कर लेते हैं। जबकि इसके कुछ दिन बाद फिर से अवैध कारोबार बेखौफ चलने लगता है।